**O b r a z l o ž e n j e**

**Pravna osnova**

Pravna osnova za donošenje ove Odluke sadržana je u odredbi članka 95. stavku 1. Zakona o komunalnom gospodarstvu („Narodne novine“, broj 68/18) kojom je propisano da predstavničko tijelo jedinice lokalne samouprave donosi odluku o komunalnoj naknadi kojom se određuju područja zona u jedinici lokalne samouprave u kojima se naplaćuje komunalna naknada, koeficijent zone (Kz) za pojedine zone u jedinici lokalne samouprave u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, rok plaćanja komunalne naknade, nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade, opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

Naime, novi Zakon o komunalnom gospodarstvu („Narodne novine“, broj 68/18) donijet je dana 13. srpnja 2018. godine te je stupio na snagu 4. kolovoza 2018. godine.

Isti Zakon u odredbi članka 130. stavku 1. propisuje obvezu jedinica lokalne samouprave da donesu odluke o komunalnoj naknadi iz članka 95. stavka 1. u roku od šest mjeseci od dana stupanja na snagu odnosnog zakona.

Stoga je sukladno odredbama novog Zakona o komunalnom gospodarstvu pripremljen Nacrt nove Odluke o komunalnoj naknadi.

**Dosadašnja pravna regulativa**

Danas je na snazi Odluka o komunalnoj naknadi („Službene novine Općine Sveta Nedelja“, broj 5/03, 6/03 - Izmjene i dopune te pročišćeni tekst, 12/06. i 3/10).

Navedena Odluka, prema odredbi članka 130. stavku 3. Zakona o komunalnom gospodarstvu, ostaje na snazi do stupanja na snagu nove odluke o komunalnoj naknadi, međutim, prema odredbi članka129. stavku 3. istoga zakona, nakon isteka 2018. godine rješenja o komunalnoj naknadi moći će se donijeti samo u skladu s odlukom o komunalnoj naknadi donesenoj na temelju tog istog Zakona.

**Novine koje donosi novi Zakon o komunalnom gospodarstvu**

Novi Zakon o komunalnom gospodarstvu (u daljnjem tekstu: Zakon) glede komunalne naknade donosi određene novine, a iste se odnose na:

* obveznika plaćanja komunalne naknade **(članak 93. stavak 1. i 2. Zakona)**
* institut solidarnog jamstva za plaćanje komunalne naknade **(članak 93. stavak 3. Zakona)**
* obvezu utvrđivanja komunalne naknade u godišnjem iznosu **(članak 101. stavak 1. Zakona)**
* nastanak obveze plaćanja komunalne naknade **(članak 94. stavak 1. Zakona)**
* nastanak obveze plaćanja komunalne naknade u slučaju ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku **(članak 94. stavak 4.)**
* obvezni sadržaj rješenja o komunalnoj naknadi **(članak 101. stavak 1. Zakona)** te njegovu ništavost ako nema zakonom propisani sadržaj **(članak 101. stavak 3. Zakona)**
* način i postupak donošenja i ovrhe rješenja o komunalnoj naknadi **(članak 100. stavak 3. Zakona)**.

Obveznik plaćanja komunalne naknade

Što se obveznika plaćanja komunalne naknade tiče prema ranije važećem Zakonu o komunalnom gospodarstvu obveznici plaćanja komunalne naknade bili su vlasnici odnosno korisnici nekretnina za koje se naplaćivala komunalna naknada (stambenog prostora, poslovnog prostora, garažnog prostora, građevinskog zemljišta koje služi u svrhu obavljanja poslovne djelatnosti i neizgrađenog građevnog zemljišta), dok prema novom Zakonu komunalnu naknadu plaća vlasnik odnosno korisnik tih nekretnina, ali korisnik nekretnine plaća komunalnu naknadu samo u slučajevima koji su izričito zakonom propisani, dakle, samo ako je na njega od strane vlasnika nekretnine pisanim ugovorom prenesena obveza plaćanja komunalne naknade, ako nekretninu koristi bez pravne osnove ili ako se ne može utvrditi vlasnik.

Institut solidarnog jamstva

Vlasnik nekretnine solidarno jamči za plaćanje komunalne naknade u slučaju kada je obveza plaćanja komunalne naknade pisanim ugovorom prenesena na korisnika nekretnine.

Obveza utvrđivanja komunalne naknade u godišnjem iznosu

Rješenjem o komunalnoj naknadi ima se utvrditi godišnji iznos komunalne naknade, s time da je utvrđeni godišnji iznos komunalne naknade moguće plaćati mjesečno ili u obrocima što se također mora utvrditi odnosnim rješenjem.

Prema ranije važećem Zakonu o komunalnom gospodarstvu rješenjem o komunalnoj naknadi utvrđivao se mjesečni iznos komunalne naknade.

Nastanak obveze plaćanja komunalne naknade

Novi Zakon, u odnosu na ranije važeći Zakon o komunalnom gospodarstvu, taksativno navodi kada nastaje obveza plaćanja komunalne naknade.

Novi Zakon tako propisuje da obveza za novoizgrađenu nekretninu nastaje danom izvršnosti uporabne dozvole odnosno danom početka korištenja nekretnine ako se ista koristi bez uporabne dozvole, dok za postojeću nekretninu ona nastaje danom sklapanja ugovora kojim se stječe vlasništvo ili pravo korištenja nekretnine, danom pravomoćnosti odluke tijela javne vlasti kojim se stječe vlasništvo nekretnine odnosno danom početka korištenja nekretnine koja se koristi bez pravne osnove.

Iz navedenog je razvidno da obveza plaćanja komunalne naknade uvijek nastaje od dana, što znači da se više ne može rješenjem o komunalnoj naknadi utvrditi, kao dosada, da obveza plaćanja komunalne naknade nastaje od početka slijedećeg mjeseca ili godine.

Nastanak obveze plaćanja komunalne naknade u slučaju iz članka 94. stavak 4. Zakona

Obveznik plaćanja komunalne naknade, prema odredbi članka 94. stavku 2. Zakona, dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine) prijaviti upravnom tijelu nastanak te obveze odnosno promjenu tih podataka.

Ako obveznik plaćanja komunalne naknade u zakonskom roku ne prijavi nastanak obveze plaćanja komunalne naknade ili ne prijavi promjenu obveznika ili promjenu drugih podataka bitnih za utvrđivanje obveze plaćanja komunalne naknade, dužan je platiti komunalnu naknadu od dana nastanka obveze.

U dosadašnjoj praksi bilo je slučajeva da obveznici nisu prijavljivali promjenu osobe obveznika u zakonskom roku, pa se novu osobu obveznika moglo obvezati na plaćanje komunalne naknade samo od početka kalendarske godine u kojoj se donosilo novo rješenje o komunalnoj naknadi.

Obvezni sadržaj rješenja o komunalnoj naknadi

Novim Zakonom propisan je obvezni (minimalni) sadržaj rješenja o komunalnoj naknadi i ništavost rješenja o komunalnoj naknadi koje nema sadržaj propisan Zakonom.

Rješenjem o komunalnoj naknadi utvrđuje se iznos komunalne naknade po četvornome metru (m2) nekretnine, obračunska površina nekretnine, godišnji iznos komunalne naknade, mjesečni iznos komunalne naknade odnosno iznos obroka komunalne naknade ako se naknada ne plaća mjesečno i rok za plaćanje mjesečnog iznosa komunalne naknade po četvornome metru (m2) površine nekretnine.

Način i postupak donošenja i ovrhe rješenja o komunalnoj naknadi

Rješenje o komunalnoj naknadi donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom nije propisano drukčije.

Dakle, rješenje o komunalnoj naknadi donosi se i ovršava u postupku i na način propisan Općem poreznim zakonom („Narodne novine“, broj 115/16).

Prema ranije važećem Zakonu o komunalnom gospodarstvu rješenje o komunalnoj naknadi donosilo se po postupku propisanim Zakonom o općem upravnom postupku („Narodne novine“, broj 47/06), a ovrha se provodila u postupku i na način propisan Općim poreznim zakonom.

**Pojašnjenje Nacrta Odluke**

Ovim Nacrtom Odluke određuju se područja u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, način utvrđivanja komunalne naknade, rok plaćanja komunalne naknade, nekretnine važne za Općinu Sveta Nedelja koje se u potpunosti oslobađaju od obveze plaćanja komunalne naknade te opći uvjeti i razlozi zbog kojih se u pojedinačnim slučajevima odobrava potpuno oslobađanje od obveze plaćanja komunalne naknade.

U okviru općih odredbi, osim navođenja sadržaja Odluke, propisano je što je komunalna naknada **(članak 2. stavak 1)**, koja je njezina svrha **(članak 2. stavak 2. i 3)**, za koje se nekretnine plaća **(članak 4)** te tko su obveznici plaćanja iste **(članak 5).**

Ovim Nacrtom Odluke propisuje se, kao i kod sadašnje Odluke, da se komunalna naknada naplaćuje u svim naseljima na području Općine Sveta Nedelja **(članak 3),** s time da se sada na području Općine Sveta Nedelja određuju četiri zone umjesto dosadašnjih tri **(članak 6)** te se naselja Općine Sveta Nedjelja raspoređuju po tim zonama.

Za svaku položajnu zonu određen je koeficijent zone (Kz), s time da je za prvu zonu koeficijent zone ostao isti (Kz 1,00), a to budući je odredbom članka 96. stavkom 3. Zakona propisano da je koeficijent zone (Kz) najviši za prvu zonu i iznosi 1,00 **(članak 7)**.

Za drugu i treću zonu (II zona = 0,70, III zona = 0,60) određeni su veći koeficijenti od dosadašnjih (II zona = 0,35, III zona = 0,25), sve da bi se, a zbog primjene predložene nove vrijednosti boda komunalne naknade (B) i predloženih koeficijenata namjene (Kn) zadržala, kod većine obveznika plaćanja komunalne naknade (četvrta zona), sadašnja visina komunalne naknade **(članak 7)**.

Primjena predloženih koeficijenata zone i koeficijenta namjene koji za stambeni prostor iznosi 1,00 te primjena nove vrijednosti boda komunalne naknade (B) koja iznosi 4,20 kn/m“ imat će za posljedicu povećanje komunalne naknade i to:

* za 100% za one obveznike čiji se stambeni prostor nalazi u naselju Nedešćina (izuzev zaseoka Klapčići, Šoteti, Černjuli, Frižolini i Beneci), a koje naselje se predlaže svrstati u prvu zonu, slijedom čega bi godišnji iznos komunalne naknade za primjerice stambeni prostor površine 100 m2 iznosio 420,00 kuna umjesto sadašnjih 210,00 kuna, što je povećanje za 210,00 kuna odnosno mjesečno je to povećanje od 17,50 kuna odnosno umjesto sadašnjih 17, 50 kuna na 35,00 kuna
* za 40% za one obveznike čiji se stambeni prostor nalazi u naselju Vrećari i Štrmac (izuzev zaseoka Brčica i Crkveno), a koja se naselja predlažu svrstati u drugu zonu, slijedom čega bi godišnji iznos komunalne naknade za primjerice stambeni prostor površine 100 m2 iznosio 294,00 kune umjesto sadašnjih 210,00 kuna, što je povećanje za 84,00 kune odnosno mjesečno je to povećanje od 7,00 kuna odnosno umjesto sadašnjih 17, 50 kuna na 24,50 kuna
* za 20% za one obveznike čiji se stambeni prostor nalazi u naselju Šumber (Balarini), Sveti Martin i Snašići, a koja se naselja predlažu svrstati u treću zonu, slijedom čega bi godišnji iznos komunalne naknade za primjerice stambeni prostor površine 100 m2 iznosio 252,00 kune umjesto sadašnjih 210,00 kuna, što je povećanje za 42,00 kune odnosno mjesečno je to povećanje od 3,50 kuna odnosno umjesto sadašnjih 17, 50 kuna na 21,00 kunu.

Za obveznike čiji se stambeni prostor nalazi u svim ostalim naseljima i zaseocima koja se predlažu svrstati u četvrtu zonu iznos komunalne naknade ostaje isti.

Također se iznos komunalne naknade povećava u istim iznosima i za obveznike plaćanja komunalne naknade za poslovne prostore koji se nalaze u naprijed navedenim naseljima koja su svrstana u prvu, drugu i treću zonu.

Iznos komunalne naknade za obveznike plaćanja komunalne naknade za poslovne prostore koji se nalaze na području odlagališta otpada Cere i kamenoloma Šumber (I zona) te na području Industrijske zone Dubrova (II zona) ostaje isti, s time da je bilo potrebno kod odlagališta otpada Cere i kamenoloma Šumber (zbog promijenjene vrijednosti boda komunalne naknade) u tu svrhu izmijeniti koeficijent namjene (Kn).

Ovdje je potrebno naglasiti da se komunalna naknada na području Općine Sveta Nedelja nije povećavala od 2004. godine, dakle, nije se povećavala 15 godina, s time da su, temeljem Odluke Općinskog vijeća Općine Sveta Nedelja (“Službene novine Općine Sveta Nedelja”, broj 3/2010) sva domaćinstva na području Općine Sveta Nedelja bila oslobođena od plaćanja komunalne naknade i to u razdoblju od 1. siječnja 2010. godine do 1. siječnja 2016. godine, dakle, punih šest godina.

Koeficijenti namjene (Kn) za poslovni prostor, a koji se određuju ovisno o djelatnosti koja se u poslovnom prostoru obavlja, uglavnom su ostali nepromijenjeni (osim u nastavku navedenih), samo su djelatnosti malo drugačije razvrstane po grupama, pojedine grupe dopunjene su nekim novim djelatnostima i unutar svake grupe dodana je alineja „i druge srodne djelatnosti“ **(članak 8. stavak 2)**.

Do promjene koeficijenta namjene (Kn) došlo je kod djelatnosti eksploatacija kamena, proizvodnja šljunka i pijeska te upravljanje deponijom za odlaganje smeća (sa sadašnjeg 5,00 na 10,00), s time da je iznos komunalne naknade ostao isti.

Nadalje, promijenjen je koeficijent namjene (Kn) kod djelatnosti neprofitne organizacije, javna uprava, političke stranke, sportska društva, obrazovanje (sa sadašnjeg koeficijenta namjene 7,00 na 1,00), kod djelatnosti zdravstvena zaštita i socijalna skrb (sa sadašnjeg koeficijenta namjene 7,00 na 2,00), kod djelatnosti poljoprivreda, lov i usluge povezane s njima te šumarstvo, sječa drva i usluge povezane s njima (sa sadašnjeg koeficijenta namjene 10,00 na 4,00) te djelatnosti frizerski saloni (sa sadašnjeg koeficijenta namjene 10,00 na 6,00).

Pored toga Nacrtom ove Odluke određuje se i koeficijent namjene (Kn) u slučaju kada se poslovni prostor i građevinsko zemljište koje služi obavljanju poslovne djelatnosti ne koriste za obavljanje djelatnosti i to koeficijent namjene (Kn) 2,00 za novoizgrađeni poslovni prostor te za poslovni prostor koji nije prenamijenjen niti u stambeni, niti u garažni prostor, a koeficijent namjene (Kn) 0,20 za građevinsko zemljište koje služi obavljanju poslovne djelatnosti **(članak 9).**

Što se tiče elemenata za utvrđivanje iznosa (obračun) komunalne naknade te samog načina obračuna sve je ostalo isto kao i prema ranije važećem Zakonu o komunalnom gospodarstvu **(formula za obračun godišnjeg iznosa komunalne naknade KN = Kz x Kn x B)**, osim što se po sada važećem Zakonu obračunava godišnji, a ne više mjesečni, iznos komunalne naknade **(članak 10)**.

Stoga se vrijednost boda komunalne naknade (B) kao jedan od elemenata za utvrđivanje iznosa komunalne naknade određuje odlukom Općinskog vijeća Općine Sveta Nedelja i to u kunama, a na način da vrijednost boda za obračun komunalne naknade bude jednaka godišnjem (a ne više kao dosada mjesečnom) iznosu komunalne naknade po četvornome metru (m2) korisne površine stambenog prostora u prvoj zoni Općine Sveta Nedelja.

Prema Nacrtu Odluke o vrijednosti boda komunalne naknade (B) predložena vrijednost boda komunalne naknade (B) za utvrđivanje iznosa komunalne naknade na području Općine Sveta Nedelja određena je u iznosu od 4,20 kuna.

Kod utvrđivanja obveze plaćanja komunalne naknade posebno valja naglasiti da u slučaju kada ima više obveznika plaćanja komunalne naknade za istu nekretninu (nekretnina u vlasništvu više osoba) treba rješenjem utvrditi obvezu plaćanja komunalne naknade za svakog obveznika zasebno, razmjerno njihovom udjelu u vlasništvu nekretnine **(članak 11. stavak 3).**

U novom Zakonu zadržana je odredba prema kojoj se obveznicima plaćanja komunalne naknade za poslovni prostor i građevinsko zemljište koje služi obavljanju poslovne djelatnosti može umanjiti koeficijent namjene za 50%, u slučaju kada se poslovna djelatnost ne obavlja više od šest mjeseci u kalendarskoj godini i ta je odredba unijeta i u sadržaj ovog Nacrta Odluke **(članak 12),** a sadržana je i u sadašnjoj Odluci o komunalnoj naknadi.

Nacrtom ove Odluke propisani su rokovi plaćanja komunalne naknade, pa je tako propisano da se komunalna naknada za stambeni i garažni prostor plaća jednokratno ili u obrocima, a to ovisno o visini godišnjeg iznosa komunalne naknade, s time de je kod svakog načina plaćanja točno naznačen rok dospijeća **(članak 13. stavak 1),** dok se za stambeni i poslovni prostor koji koriste neprofitne udruge građana, za poslovni prostor, za građevinsko zemljište koje služi obavljanju poslovne djelatnosti te za neizgrađeno građevinsko zemljište plaća mjesečno, najkasnije do 20 - tog u mjesecu za tekući mjesec **(članak 13. stavak 2).**

Sadašnjom Odlukom o komunalnoj naknadi propisano je da se komunalna naknada za sve vrste nekretnina plaća u mjesečnom iznosu do 15 - tog dana u mjesecu za prethodni mjesec, međutim, u praksi je to funkcioniralo drugačije.

Oslobađanja od plaćanja komunalne naknade propisana su člankom 14, 15. i 16. Nacrta ove Odluke i ponešto su drugačije propisana nego što je to propisano sadašnjom Odlukom o komunalnoj naknadi.

Prije svega točno su navedene nekretnine **(članak 14)** i slučajevi **(članak 15. i 16)** u kojima se ne plaća komunalna naknada. Dakle, nije više propisana, kao kod sadašnje Odluke o komunalnoj naknadi, samo mogućnost oslobađanja („mogu se osloboditi“ ili „može se odobriti“) o čemu onda, pod, ni ne zna se kojim kriterijima, odlučuje upravno tijelo.

Nadalje propisani su samo slučajevi potpunog (ne i djelomičnog) oslobađanja od obveze plaćanja komunalne naknade, izričito je propisano da se od obveze plaćanja komunalne naknade oslobađaju nekretnine u vlasništvu Općine Sveta Nedelja, što dosada izrijekom nije bilo propisano, zatim nekretnine u kojima djelatnost obavljaju točno određene ustanove i druge pravne osobe (ne više uopćeno) **(članak 14. stavak 1)**, a propisano je da se komunalna naknada plaća ukoliko se te iste nekretnine daju u najam, podnajam, zakup, podzakup ili na raspolaganje drugim fizičkim ili pravnim osobama **(članak 14. stavak 2)**.

Ovim Nacrtom Odluke nije propisano da se osobe koje se bave poljoprivrednom proizvodnjom kao osnovnim zanimanjem oslobađaju od obveze plaćanja komunalne naknade jer Općinsko vijeće Općine Sveta Nedelja ima odrediti nekretnine koje su važne za Općinu Sveta Nedelja, a ne osobe, koje se u potpunosti ili djelomično oslobađaju od obveze plaćanja komunalne naknade.

Privremeno oslobađanje od obveze plaćanja komunalne naknade propisao je u slučajevima koji su propisani u članku 16. Nacrta ove Odluke, s time da je novina, a što držimo potpuno opravdanim i potrebitim, to da se od obveze plaćanja komunalne naknade privremeno oslobađaju vlasnici odnosno korisnici nekretnina koje se ne mogu koristiti uslijed oštećenja uzrokovanih požarom, poplavom ili drugim elementarnim nepogodama i to za vrijeme dok se nastala oštećenja ne otklone te vlasnici odnosno korisnici poslovnih prostora u slučaju kada se poslovni prostor adaptira odnosno rekonstruira, uslijed čega se isti ne može koristiti i to sve dok ti radovi traju, ali najduže šest mjeseci.

Za osobe koje su zbog zdravstvenog stanja duže vrijeme podvrgnute bolničkom liječenju te za privremeno nezaposlenog samohranog roditelja držimo da mogu ostvariti subvenciju i/ili druga prava po Socijalnom programu Općine Sveta Nedelja, pa se oni zasebno ne navode u ovom Nacrtu Odluke, već pravo na oslobađanje od obveze plaćanja komunalne naknade mogu ostvariti po toj osnovi.

O oslobađanju od obveze plaćanja komunalne naknade u svakom pojedinom slučaju donosi se rješenje. Rješenje o oslobađanju od obveze plaćanja komunalne naknade donosi Jedinstveni upravni odjel Općine Sveta Nedelja i to po službenoj dužnosti ili na zahtjev stranke **(članak 17).**

**Objava i stupanje na snagu**

S obzirom da se radi o općem aktu isti se, prema odredbi članka 73. stavka 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12. i 19/13 – pročišćeni tekst, 137/15 - ispravak i 123/17) i odredbi članka 99. stavka 1. Statuta Općine Sveta Nedelja („Službene novine Općine Sveta Nedelja“, broj 11/18), ima objaviti u „Službenim novinama Općine Sveta Nedelja“.

Osim toga i odredbom članka 95. stavkom 2. Zakona o komunalnom gospodarstvu propisano je da se odluka o komunalnoj naknadi objavljuje u službenom glasilu jedinice lokalne samouprave.

Sukladno tome, Odluka o komunalnoj naknadi objavit će se u „ Službenim novinama Općine Sveta Nedelja“ te će stupiti na snagu i započet će njezina primjena osmoga dana od dana njezine objave **(članak 19)**.

Danom stupanja na snagu nove Odluke o komunalnoj naknadi prestaje važiti Odluka o komunalnoj naknadi („Službene novine Općine Sveta Nedelja“, broj 5/03, 6/03 - Izmjene i dopune te pročišćeni tekst, 12/06. i 3/10). **(članak 18)**.

**Savjetovanje s javnošću**

O Nacrtu ove Odluke provest će se savjetovanje s javnošću u skladu s Zakonom o pravu na pristup informacijama („Narodne novine“, broj 25/13. i 86/15) a sve da bi se javnost upoznala s predloženim Nacrtom Odluke te da bi se pribavili prijedlozi, primjedbe i mišljenja javnosti.

Naime, prema odredbi članka 11. Zakona o pravu na pristup informacijama jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

S obzirom da Odluka o komunalnoj naknadi predstavlja opći akt kojim se utječe na obveze i interese građana i pravnih osoba, to će se provesti internetsko savjetovanje s javnošću o Nacrtu ove Odluke u trajanju od 30 dana.

Nacrt Odluke o komunalnoj naknadi javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt ove Odluke.

Po provedbi savjetovanja s javnošću Općinski načelnik Općine Sveta Nedelja utvrdit će Prijedlog Odluke o komunalnoj naknadi u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog Odluke s Izvješćem o provedenom savjetovanju s javnošću uputiti Općinskom vijeću Općine Sveta Nedelja, kao donositelju akta, na razmatranje i donošenje.

 **Jedinstveni upravni odjel**